兵定後寄仲時
作者：周孚
朝代：宋

paragraphs: 憶昨傳丹詔，寒盟罪羯胡。
分攻自西蜀，指日會東都。
聖慮雖天合，臣材與古殊。
居安空矍鑠，臨難竟侏儒。
騎病嘶枯枿，兵寒隠敗郛。
積尸朝嘯鵩，遺廩夜栖烏。
漢水空滋楚，淮山不蔽吳。
四方俱臬兀，一死在須臾。
避地憐之子，傳聲喚病夫。
攝衣俱邂逅，攬轡復踟躕。
疢動羸方甚，寒凌喘未蘇。
凄凉一抔土，牢落十年雛。
生計哀難捨，交情愧不渝。
深勞魚喣沫，甘作鳥棲枯。
咄咄形容變，駸駸歲月徂。
嘗疑冒頓惡，未受郅支誅。
神武俄潛運，明徵果不誣。
六龍才蹀躞，羣鼠已雎盱。
蠆尾興談次，旄頭落坐隅。
造謀由肘腋，償禍見頭顱。
佳氣盤空極，妖氛掃地無。
微生脫紛擾，一笑起疲駑。
喜極翻搔首，狂深屢挽鬚。
飄流免僮僕，團聚對妻孥。
敗簡欣重緝，頹垣得再圬。
殘年貸蒲柳，餘慶望桑榆。
短艇來何晚，明窗晝可娛。
作詩嘲懶慢，喚酒濯艱虞。
我病猶能此，君行莫厭迂。
相思倚江閣，寒雁下平蕪。